### NN 77/2018 (29.8.2018.), Obvezatne upute broj LN-III – o zaštiti osobnih podataka

DRŽAVNO IZBORNO POVJERENSTVO REPUBLIKE HRVATSKE

1572

Na osnovi članka 48. Zakona o lokalnim izborima (»Narodne novine« br. 144/12 i 121/16, dalje: Zakon) te članka 27. Zakona o financiranju političkih aktivnosti i izborne promidžbe (»Narodne novine«, broj 24/11, 61/11, 27/13 i 48/13 – pročišćeni tekst, 2/14 – Odluka Ustavnog suda Republike Hrvatske, broj U-I-2986/2013, 96/16 i 70/17, dalje: Zakon o financiranju), Državno izborno povjerenstvo Republike Hrvatske (dalje: Državno izborno povjerenstvo), na sjednici održanoj 27. kolovoza 2018. donijelo je sljedeće

OBVEZATNE UPUTE BROJ LN-III

O ZAŠTITI OSOBNIH PODATAKA

Uvodno

I. Na postupak obrade osobnih podataka izbornih sudionika i drugih osoba koje na bilo koji način sudjeluju na prijevremenim izborima za općinskog načelnika i zamjenika općinskog načelnika Općine Milna (dalje: prijevremeni izbori) i u financiranju izborne promidžbe na prijevremenim izborima (dalje: osobni podaci) kao i na prava istih, na odgovarajući način primjenjuju se odredbe posebnih propisa kojima se uređuje zaštita osobnih podataka.

Voditelj i primatelj osobnih podataka

II. Voditelji obrade osobnih podataka su Općinsko izborno povjerenstvo Općine Milna, Županijsko izborno povjerenstvo Splitsko-dalmatinske županije i Državno izborno povjerenstvo (dalje skupno: nadležna izborna povjerenstva), koji su sukladno mjerodavnim propisima nadležni za poduzimanje određene izborne radnje i radnje radi nadzora financiranja izborne promidžbe.

Voditelji obrade osobnih podataka u pogledu prikupljanja potpisa birača i podnošenja prijedloga kandidata i zamjenika kandidata političke stranke/političkih stranaka je politička stranka/političke stranke podnositelj/i prijedloga kandidature. Voditelj obrade podataka u pogledu prikupljanja potpisa birača i podnošenja prijedloga kandidata i zamjenika kandidata grupe birača su prva tri birača-potpisnika prijedloga kandidature i/ili kandidat i/ili zamjenik kandidata.

Voditelj obrade osobnih podataka u pogledu evidentiranja zaprimljenih donacija, troškova (rashoda) izborne promidžbe te cijene i iznosu ostvarenog popusta u cijeni za medijsko oglašavanje izborne promidžbe je kandidat.

Voditelj obrade osobnih podataka promatrača su političke stranke, predlagatelji kandidature grupe birača, nevladine udruge kao i međunarodne organizacije koje sukladno Zakonu predlažu promatrače.

Kontakt podaci voditelja obrade objavljuju se na mrežnim stranicama Državnog izbornog povjerenstva za nadležna izborna povjerenstva, dok političke stranke, prva tri birača-potpisnika kandidature, kandidat i zamjenik kandidata kao i ovlašteni predlagatelji promatrača objavljuju kontakt podatke na drugi primjereni način.

III. Voditelji obrade mogu obradu osobnih podataka povjeriti izvršitelju obrade poštujući zahtjeve Uredbe (EU) 2016/679 o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).

IV. Primatelji osobnih podataka mogu biti nadležna izborna povjerenstva, državni ured nadležan za reviziju, ministarstvo nadležno za financije, ministarstvo nadležno za upravu, Središnji državni ured za razvoj digitalnog društva i druga državna i javna tijela.

Svrha i obrada osobnih podataka

V. Osobni podaci se obrađuju u svrhu koja je nužna za provedbu pojedinih radnji pri provođenju prijevremenih izbora i nadzora financiranja izborne promidžbe te je voditelj obrade podataka obvezan dodatno informirati osobe čiji se osobni podaci obrađuju o svrsi obrade osobnih podataka u slučaju da ista nije određena mjerodavnim propisom ili ovom uputom.

VI. Pri provođenju prijevremenih izbora i postupku nadzora financiranja izborne promidžbe obrađuju se osobni podaci:

– članova izbornih tijela – radi njihova imenovanja

– kandidata i zamjenika kandidata, birača predlagatelja kandidature, birača koji svojim potpisom podržavaju kandidaturu, kontakt osobe naznačene na prijedlogu kandidature i kontakt osobe naznačene na obrascu s podacima o posebnom računu – radi kandidiranja

– promatrača – radi promatranja izbornog postupka

– osoba koje sudjeluju u financiranju kandidata nad kojima se provodi nadzor financiranja izborne promidžbe – radi nadzora zakonitosti financiranja izborne promidžbe kandidata

– trećih osoba – radi provedbe popratnih radnji vezanih za izbore i nadzor financiranja izborne promidžbe.

Vrsta osobnih podataka koja se obrađuje

VII. Pri provođenju prijevremenih izbora i postupku nadzora financiranja izborne promidžbe mogu se obrađivati sljedeći osobni podaci:

– osobni podaci članova izbornih tijela – ime i prezime, adresa prebivališta, osobni identifikacijski broj (OIB), podaci o osobnoj iskaznici, kontakt podaci poput broja telefona, odnosno mobilnog telefona i/ili adresa elektroničke pošte, datum rođenja, podatak o bankovnom računu i podatak o mirovinskom osiguranju, a za članove proširenog sastava izbornih povjerenstava te članove biračkih odbora i podatak o političkoj stranci koja ih je predložila u izborno tijelo, odnosno za predsjednika i potpredsjednika i članove stalnog sastava izbornog povjerenstva da nisu član političke stranke niti kandidat na prijevremenim izborima

– osobni podaci kandidata i zamjenika kandidata – ime i prezime, osobni identifikacijski broj (OIB), adresa prebivališta, datum rođenja, spol, podaci o osobnoj iskaznici, podatak iz kaznene evidencije, podatak o broju posebnog računa za financiranja izborne promidžbe, akademski i stručni naziv i potpis

– osobni podaci birača – predlagatelja kandidature i birača koji svojim potpisima podržavaju kandidaturu: ime i prezime, adresa prebivališta, podaci o osobnoj iskaznici i potpis

– osobni podaci kontakt osobe naznačene na prijedlogu kandidature i na obrascu s podacima o posebnom računu: ime i prezime, adresa prebivališta i kontakt podaci poput broj telefona i/ili mobilnog telefona i adresa elektroničke pošte

– osobni podaci promatrača: ime i prezime i osobni identifikacijski broj (OIB) ili serijski broj identifikacijske isprave promatrača te podaci o političkoj stranci, predlagateljima kandidature grupe birača, nevladinoj udruzi kao i međunarodnoj organizaciji koje sukladno Zakonu predlažu promatrače

– osobni podaci osoba koje sudjeluju u financiranju kandidata nad kojima se provodi nadzor financiranja izborne promidžbe: ime i prezime, adresa prebivališta, osobni identifikacijski broj (OIB), podaci o identifikacijskoj ispravi, kontakt podaci, datum rođenja i podaci o bankovnom računu

– osobni podaci trećih osoba: ime i prezime, adresa prebivališta, osobni identifikacijski broj (OIB), podaci o identifikacijskoj ispravi, kontakt podaci, datum rođenja i podaci o bankovnom računu.

Voditelj obrade može tražiti i obrađivati i druge podatke ako su isti potrebni za izvršavanje zakonskih obveza voditelja obrade.

VIII. U obrascima koji su propisani drugim obvezatnim uputama za prijevremene izbore bit će podrobnije naznačeni traženi osobni podaci za pojedine svrhe.

IX. Radi provjere točnosti osobnih podataka iz točke VII ovih uputa, na zahtjev nadležnog izbornog povjerenstva, dostavit će i/ili omogućiti preuzimanje:

– ministarstvo nadležno za registar birača – podatke iz registra birača

– ministarstvo nadležno za unutarnje poslove – podatke o prebivalištu i identifikacijskim ispravama birača

– ministarstvo nadležno za financije – podatke o osobnom identifikacijskom broju (OIB)

– ministarstvo nadležno za poslove pravosuđa – podatke iz kaznene evidencije.

Vrijeme obrade osobnih podataka

X. Osobni podaci iz točke VII. ovih Obvezatnih uputa obrađuju se tijekom vremena potrebnog za ostvarenje svrhe za koju se obrađuju u rokovima određenim Zakonom, Zakonom o financiranju i drugim mjerodavnim propisima.

XI. Nakon isteka propisanih rokova, s osobnim podacima postupa se u skladu s posebnim propisima koji uređuju pitanja vezano uz arhiviranje arhivskog gradiva te izlučivanje registraturnog gradiva.

Javna objava osobnih podataka

XII. Radi kandidiranja na prijevremenim izborima javno se objavljuju osobni podaci koji su sadržani u pravovaljanim kandidaturama i zbirnim listama.

Pri objavi rezultata izbora također se javno objavljuju osobni podaci izabranih kandidata na način propisan Zakonom.

XIII. Radi imenovanja članova izbornih tijela, na mrežnoj stranici Državnog izbornog povjerenstva i/ili na mrežnoj stranici Općine Milna mogu se objaviti imena i prezimena članova izbornih tijela, a za članove proširenih sastava izbornih povjerenstava te članove biračkih odbora i podatak o političkoj stranci koja ih je predložila u izborno tijelo.

XIV. Javno objavljeni osobni podaci iz točke XII. na mrežnoj stranici Državnog izbornog povjerenstva i/ili mrežnoj stranici Općine Milna, osim imena i prezimena kandidata, uklonit će se s mrežnih stranica po isteku rokova određenih za obradu podataka iz Zakona, Zakona o financiranju i drugih mjerodavnih propisa.

XV. Radi nadzora financirana izborne promidžbe, javno se objavljuju osobni podaci koji su sadržani u obrascima iz Pravilnika o načinu vođenja evidencija i izdavanja potvrda o primitku dobrovoljnih priloga (donacija) i članarina, izvješćima o primljenim donacijama za financiranje izborne promidžbe i izvješća o troškovima (rashodima) izborne promidžbe te financijskim izvještajima za financiranje izborne promidžbe (»Narodne novine« broj 50/11, 93/11 i 55/13) na način i u rokovima određenim Zakonom o financiranju.

Objava i stupanje na snagu

XVI. Ove Obvezatne upute objavit će se u »Narodnim novinama«, a stupaju na snagu 30. kolovoza 2018.

XVII. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Klasa: 013-06/18-01/17

Urbroj: 507-02/02-18-3

Zagreb, 27. kolovoza 2018.

Predsjednik
 Đuro Sessa, v. r.